વ્યક્તિગત અભિપ્રાયની સૌથી મહત્વની બાજુ એની સાથે જોડાયેલી જવાબદારીની ભાવના છે. અઢાર કરોડની ફિલ્મને અઢી કલાકમાં બકવાસ જાહેર કરી દેનારા ઘણા છે. આ અંગત અભિપ્રાય છે, પણ સાવ ખાનગીમાં કે પ્રગટપણે જાહેરમાં ઉચ્ચારાયેલો અભિપ્રાય બિનજવાબદારીપૂર્ણ ઉચ્ચારણ ન હોવો ઘટે. કોઈને અન્યાય થાય કે કોઈના અનધિકાર પ્રમાણભાન કે વિવેકભાન વગરનાં વખાણ થાય ત્યારે એ જેને માટે બોલાય છે એને અને એના બોલનારને નુકસાન કરે છે. વાહન ચલાવતાં ન આવડે એણે આંગણામાં પ્રૅક્ટિસ લેવાય, જાહેર માર્ગ પર નહિ. એના પ્રયત્નોથી અન્યને ને એમને બંનેને નુકસાન થાય છે. ઘટનાને ક્યાંથી જુવો છો તે, કઈ રીતે જુવો છો તે, કેમ જુવો છો તે, એમાંથી શું જુવો છો તો, તમારો હેતુ, તમારી દ્રષ્ટિ, એની પક્વતા, તમારી સજ્જતા, તમારી ભૂમિકા, તમારી પાત્રતા, તમારું વિષયજ્ઞાન, તમારો અનુભવ, તમારો અભ્યાસ અને એ બધા ઉપરાંત, તમારી ભાષા – આ બધું જ એક અભિપ્રાયનો મહિમા વધારે કે ઘટાડે છે. જેમ કોઈ પ્રયાસ સંપૂર્ણ નથી. તેમ જ કોઈ અભિપ્રાય પણ અંતિમ નથી. કલમ, કૅમેરા કે જીભ – જવાબદારી ન જાળવે તો ન શોભે.